Garda de Mediu Suceava va primi o dronă cu senzori şi echipamente specifice activității de inspecție și control
Garda Naţională de Mediu s-a dotat cu echipamente moderne de control și monitorizare. Prin PNRR au fost achiziționate 16 drone, iar una dintre ele va ajunge la Garda de Mediu Suceava. Sistemele aeropurtate, dotate cu senzori şi echipamente specifice activității de inspecție și control (termoviziune/filmare de noapte, capturi foto/video, măsurare a suprafeţelor şi volumelor), vor furniza informații în timp util de la diverse evenimente cu impact asupra mediului și vor deveni un instrument esențial în activitatea zilnică a comisarilor de mediu. Aceste echipamente vor ajuta la depistarea poluatorilor în timp util, astfel încât acţiunile să fie prompte, asigurând totodată şi un grad ridicat de prevenţie. În prezent se desfășoară instructajul de care beneficiază comisarii celor 14 comisariate județene ale Gărzii Naționale de Mediu care vor fi dotate cu aceste echipamente, inclusiv GNM-CJ Suceava. Dronele vor fi folosite în acțiunile GNM după încheierea cursurilor de instruire și înmatriculare a dronelor.